<classify> WAZIRI wa Ujenzi, Mawasiliano na Uchukuzi, Isack Kamwelwe amesema ndege aina ya Bombadier Q 400 mali ya Serikali inayoshikiliwa nchini Canada itawasili wakati wowote nchini mara baada ya kukamilika kwa mazungumzo yanayoendelea nchini humo.Akizindua Bodi ya Kampuni ya Ndege ya ATCL Jijini Dar es Salaam jana, Waziri Kamwelwe bila kutaja siku ambayo ndege hiyo itawasili nchini, alisisitiza kuhusu ujio wa ndege hiyo na kuongeza kuwa Watanzania wanapaswa kuwa watulivu wakati huu ambao hatua za kuikomboa zikiendelea.Kushikiliwa kwa ndege hiyo kunatokana na kesi iliyofunguliwa nchini humo na mkulima aitwaye Hermanus Steyn anayetajwa kuidai Serikali baada ya mali zake kutaifishwa mwaka 1980, safari hii ikiwa ni mara ya pili baada ya kushindwa kwa jaribio lake la kwanza alipofungua kesi nchini Afrika Kusini iliyopelekea ndege ya Airbu A220 kushikiliwa na mahakama nchini humo.Awali akizindua bodi ya kampuni hiyo, Waziri Kamwelwe aliitaka kudhibiti mianya ya upotevu wa fedha ndani ya kampuni hiyo ili kuiwezesha kuendelea kufanya biashara kwa ufanisi na kuzidisha ushindani dhidi ya mashirika mengine.Pia pamoja na hilo, alisema ATCL ipo imara ambapo aliitaka kuhimarisha mifumo yake ya ndani kikiwemo kitengo cha huduma kwa wateja ili kufikia malengo yake iliyojiwekea.Alisema katika kipindi hicho kinachoendana na mpango mkakati wa miaka mitano ya ufufuaji wa kampuni hiyo, wamefanikiwa kununua ndege mpya saba zikiwemo mbili aina ya Boeing 787-8, Airbus A220-300 mbili pamoja na ndege 3 aina ya Bombadier Q400-8 alizosema kuwa zote zinaendelea kufanya vizuri katika soko.Hata hivyo alisema ndege mbili za ina hiyo zinatarajiwa kuingia nchini ambapo moja itaingia wakati wowote kuanzia hivi sasa huku nyingine ikitarajiwa kuingia Juni mwakani wakati ndege zingine mbili aina ya Dreamliner zikitarajiwa kuingia katika katika kipindi cha mwishoni mwa mwaka ujao hadi Juni 2021.Aidha aliitaka bodi hiyo kuhakikisha inausimamia uongozi wa ATCL ili uweze kupambana katika biashara dhidi ya mashirika mengine ya ndege ya ndani na nje ya nchi kama ilivyokusudiwa wakati wa ufufuaji wa kampuni hiyo inayotumia ndege za Serikali kujiendesha.Mwenyekiti wa Bodi hiyo, Emmanuel Koroso pamoja na kumshukuru Rais John Magufuli kwa kuwateua, alisema pamoja na mafanikio yanayopitia kwa kampuni hiyo kwa sasa bado kuna baadhi ya changamoto wanazoomba zifanyiwe kazi ili kuongeza ufanisi wa kampuni.Alizitaja baadhi ya changamoto hizo kuwa ni pamoja na madeni yaliyokuwa ya Shirika la ndege la ATC pamoja na ukosefu wa nyumba za watumishi karibu na eneo la uwanja wa ndege, jambo alilodai kuwa kwa kiasi fulani limekuwa likichelewesha utoaji wa huduma za ndege kwa ufanisi.  <topic>: kitaifa 